Vyhlásenie
Ministerstva práce, sociálnych vecí a rodiny Slovenskej republiky

Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony sa predkladá s rozporom s: 

Úniou miest Slovenska, ktorá  trvá na vyčíslení negatívneho vplyvu na rozpočet obcí najmä    v súvislosti s výkonom parkovacej politiky, potrebou úprav informačných systémov a zabezpečením kontroly a overovania európskych parkovacích preukazov vydaných v iných členských štátoch EÚ a aj so zvýšenými výdavkami spočívajúcimi vo zvýšení personálnych kapacít pre  plnenie povinností súvisiacich s prípravou a so zverejňovaním príslušných predpisov podľa pravidiel prístupnosti (vykonanie auditu prístupnosti, konverzia dokumentov podľa pravidiel prístupnosti a ich zverejnenie, úprava webov a informačných materiálov).
[bookmark: _GoBack]Ministerstvo práce, sociálnych vecí a rodiny Slovenskej republiky nemôže uvedenú pripomienku akceptovať, vzhľadom na to, že navrhovaná právna úprava nezakladá obciam nové kompetencie v zmysle čl. 6 ods. 2ústavného zákona č. 493/2011 Z. z. o rozpočtovej zodpovednosti. Návrh zákona neukladá obciam povinnosť zaviesť alebo poskytovať nové osobitné podmienky, zvýhodnené zaobchádzanie, parkovacie miesta alebo parkovacie výhody pre držiteľov európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím. Právna úprava vychádza                         z požiadaviek smernice (EÚ) 2024/2841 a upravuje len informačnú a oznamovaciu povinnosť súvisiacu s poskytovaním informácií o už existujúcich osobitných podmienkach, zvýhodnenom zaobchádzaní a výhodách pre držiteľov európskeho preukazu osoby so zdravotným postihnutím alebo európskeho parkovacieho preukazu pre osoby so zdravotným postihnutím, ktoré orgány verejnej moci (vrátane obcí) už poskytujú alebo zabezpečujú v rámci svojej existujúcej pôsobnosti. Obciam sa ustanovuje len povinnosť oznámiť Ministerstvu práce, sociálnych vecí a rodiny Slovenskej republiky zverejnenie týchto informácií a ich zmeny na účely ich zverejnenia a aktualizácie na webovom sídle Národného kontaktného miesta. Zároveň táto povinnosť nemá charakter pravidelne vykonávanej činnosti (napr. každý týždeň alebo každý mesiac).

Povinnosť pre orgány verejnej moci (vrátane obcí) bezplatne, zrozumiteľne a                              v prístupných formátoch zverejňovať informácie o všetkých poskytovaných výhodách pre držiteľov európskeho preukazu osoby so zdravotným postihnutím a európskeho parkovacieho preukazu pre osoby so zdravotným postihnutím nie je novou povinnosťou, ktorá sa zavádza návrhom tohto zákona. Orgány verejnej moci (vrátane obcí) už v súčasnosti podliehajú všeobecným požiadavkám na digitálnu prístupnosť podľa osobitných predpisov upravujúcich prístupnosť webových sídiel a mobilných aplikácií, ako aj výrobkov a služieb pre osoby so zdravotným postihnutím  (napr. zákon č. 95/2019 Z. z. o informačných technológiách                           vo verejnej správe, zákon č. 351/2022 Z. z. o prístupnosti výrobkov a služieb pre osoby so zdravotným postihnutím).




